Prezident Andijon viloyatiga tashrifini Izboskan tumanidan boshladi

«Izboskan tumanining Qo‘g‘ay mahallasi - eng chekka hududlardan biri. Iqtisodiy imkoniyatlar natijasida qishloqlarga ham sanoat kirib bormoqda. Bu aholini ish bilan ta'minlashda juda muhim.
Yaqinda ushbu mahallada «Sohib omad barakasi» klasteri tomonidan «And gold» tikuv-trikotaj korxonasi ishga tushirildi», deyiladi prezident matbuot xizmati xabarida.
Davlat rahbari mazkur fabrika faoliyati bilan tanishdi.

Qiymati 2 million 500 ming AQSh dollari bo‘lgan loyiha doirasida yangi bino qurilib, zamonaviy uskunalar keltirib o‘rnatilgan. Korxona yiliga 3 million 500 ming dona tayyor trikotaj ishlab chiqarish quvvatiga ega. Mahsulotlarni 100 foiz eksportga yo‘naltirish rejalashtirilgan. Bu boradagi yillik imkoniyat 5 million dollardan ziyod. Kalava ip yetkazib berish bo‘yicha Xitoy va Rossiya bilan shartnoma tuzilgan.
Korxonada hozircha 830 nafar xotin-qiz ishli bo‘ldi.
Kun.uz muxbirining xabar berishicha, davlat rahbari korxonada faoliyat yuritayotgan Nozimaxon Hakimova hamda 18 yoshli Zebo Nazarova bilan suhbat qilib, ularning ishiga omad tiladi.

«Sizlarga o‘zimning hurmatimni, muhabbatimni bildiraman. O‘zlaringiz yashaydigan qishloqda ishli bo‘lganlaringizdan xursandman. Qachon Izboskanda mana shunday zamonaviy korxona bo‘lgan? Bu ishlarni yana davom ettiramiz. Xotin-qizlarimiz uchun hamma sharoitlarni yaratamiz. Ayol ishli bo‘lib, kayfiyati yaxshi bo‘lsa, oilasi ham baxtli bo‘ladi», - dedi Shavkat Mirziyoyev.

Fabrika to‘la quvvatga chiqqanda, chekka hududdagi 1 ming 200 nafar kishi doimiy ish bilan ta'minlanadi.

Shu yerda Andijon viloyatida sanoat tarmoqlarini rivojlantirish chora-tadbirlari taqdimot qilindi.